S-86/2014

Mál þetta er höfðað með þremur ákærum sýslumannsins á Akureyri á hendur X.

Fyrsta ákæra er gefin út 5. maí 2014 er á hendur ákærða X og öðrum manni og er

„fyrir eftirtalin fíkniefnalagabrot:

I.

Með því að hafa sameiginlega verið með í vörslum sínum miðvikudaginn 19. september 2012 á heimili ákærða [X] að [...], 14,35 grömm af maríhúana og 1,41 grömm af tóbaksblönduðu kannabisefni, en efni þessi geymdu þeir á [X], en [meðákærði var eigandi þeirra].

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

II.

Gegn ákærða [X], með því að hafa skömmu áður en lögreglan gerði húsleit hjá honum ofangreindan dag selt um 1 gramm af maríhúana og afhent ónafngreindum félaga sínum 1 gramm af efninu.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærðu verði dæmdir til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 26.305, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Þáttur þess manns, sem ákærður var með ákærða X, var skilinn frá málinu.

Önnur ákæra er gefin út 6. maí 2014 og er fyrir fíkniefnalaga- og umferðarlagabrot:

„I.

Með því að hafa miðvikudaginn 13. mars 2013, verið með í vörslum sínum í bifreiðinni [...], 49,65 grömm af amfetamíni og 159,65 grömm af maríhúana, en efni þessi hafði hann tekið að sér að flytja fyrir ónafngreindan aðila frá Borgarfirði til Akureyrar, en lögreglan stöðvaði akstur hans í Hörgársveit.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

II.

Með því að hafa aðfaranótt miðvikudagsins 13. mars 2013, ekið bifreiðinni [...], undir áhrifum fíkniefna, (í blóðsýni úr honum mældist tetrahýdrókannabínól 0,5 ng/ml) norður Hringveg í Hörgársveit, með allt að 134 kílómetra hraða miðað við klukkustund, á vegarkafla á móts við býlið Vindheima, en þar er leyfilegur hámarkshraði 90 kílómetrar.

Telst þetta varða við 2. mgr. 37. gr. og 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 24.656, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001. Jafnframt er gerð krafa um að hann verði sviptur ökurétti samkvæmt 101. gr. og 102. gr. nefndra umferðarlaga, sbr. síðari breytingar.“

Þriðja ákæra er gefin út 7. maí 2014 og er „fyrir fíkniefnalagabrot, með því að hafa föstudagskvöldið 23. nóvember 2012, keypt í söluskyni 192,90 grömm af maríhúana, en lögreglan fann efnið í vörslum ákærða og í bifreið hans RV-551, þar sem sem lögreglan hafði afskipti af honum og handtók hann á móts við hús nr. 103 í Hamraborg í Kópavogi.

Telst þetta varða við 2. gr., sbr. 5. gr. og 6. gr. laga um ávana- og fíkniefni, nr. 65, 1974, með síðari breytingum og 2. gr. sbr. 14. gr. reglugerðar um ávana- og fíkniefni og önnur eftirlitsskyld efni nr. 233, 2001, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á efnum þeim, sem lögreglan lagði hald á og tilgreind eru í efnaskrá nr. 26.305, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.“

Málin voru sameinuð. Ákærði X kom fyrir dóm og játaði sök að öllu leyti samkvæmt ákærum. Með játningu sinni sem fær stoð í gögnum málsins er ákærði sannur að sök og hefur unnið sér til refsingar.

Ákærði hefur allnokkurn sakaferil. Skal þess getið hér að hinn 28. janúar 2014 var hann dæmdur til greiðslu 50.000 króna sektar fyrir umferðarlagabrot. Í marz 2011 var hann dæmdur til greiðslu 25.000 króna sektar fyrir brot gegn 1. mgr. 37. og 1. mgr. 48. gr. umferðarlaga og sviptur ökurétti í þrjá mánuði. Í september 2010 var ákærði dæmdur til greiðslu 125.000 króna sektar fyrir brot gegn 1. mgr. 37. gr. og 1. mgr. 48. gr. umferðarlaga. Í júní 2009 var hann dæmdur til tíu mánaða fangelsisvistar fyrir þjófnað, fíkniefnalagabrot og brot á vopnalögum, en fullnustu refsingarinnar frestað skilorðsbundið í þrjú ár. Dómurinn var hegningarauki við dóm frá október 2008 þar sem ákærði hafði verið dæmdur í sex mánaða fangelsi, skilorðsbundið til þriggja ára, fyrir vopnalagabrot, þjófnaðartilraun, skjalafals og fjársvik. Var síðastgreindur dómur tekinn upp með dóminum í júní 2009.

Ákærði játar sök að öllu leyti og verður horft til þess.

Þegar á allt framangreint er litið verður refsing ákærða ákveðin fangelsi í sex mánuði en rétt þykir að fresta fullnustu þriggja mánaða af fangelsisrefsingunni og falli sá hluti hennar niður að liðnum þremur árum haldi ákærði almennt skilorð 57. gr. almennra hegningarlaga. Þá verður ákærði sviptur ökurétti í fjóra mánuði. Fallast ber á gerðar upptökukröfur. Ákærði verður dæmdur til greiðslu sakarkostnaðar málsins sem samkvæmt yfirliti sýslumanns nemur 110.893 krónum.

Af hálfu ákæruvaldsins fór með málið E-kk-nf Þ-kk-nf fulltrúi sýslumanns.

Þ-kk-nf D-kk-nf kveður upp dóm þennan.

D Ó M S O R Ð

Ákærði, X, sæti fangelsi í sex mánuði. Fullnustu þriggja mánaða af refsingunni skal frestað og niður skal sá hluti hennar falla að liðnum þremur árum haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti í fjóra mánuði.

Upptæk eru gerð 49,65 grömm af amfetamíni, 366,9 grömm af maríhúana og 1,41 gramm af tóbaksblönduðu kannabis sem lögregla lagði hald á við rannsókn málsins.

Ákærði greiði 110.893 króna sakarkostnað málsins.